CELEX: 62016CN0093
Language: sk
Date: 2016-02-15 00:00:00
Title: Vec C-93/16: Návrh na začatie prejudiciálneho konania, ktorý podal Audiencia Provincial de Alicante, Sección octava (Španielsko) 15. februára 2016 – The Irish Dairy Board Co-operative Limited/Tindale & Stanton Ltd España, S.L.

2.5.2016   
            
            
               SK
            
            
               Úradný vestník Európskej únie
            
            
               C 156/28
            
         Návrh na začatie prejudiciálneho konania, ktorý podal Audiencia Provincial de Alicante, Sección octava (Španielsko) 15. februára 2016 – The Irish Dairy Board Co-operative Limited/Tindale & Stanton Ltd España, S.L.
   (Vec C-93/16)
   (2016/C 156/37)
   Jazyk konania: španielčina
   
      Vnútroštátny súd, ktorý podal návrh na začatie prejudiciálneho konania
   
   Audiencia Provincial de Alicante, Sección octava
   
      Účastníci konania pred vnútroštátnym súdom
   
   
      Odvolateľka: The Irish Dairy Board Co-operative Limited
   
      Odporkyňa v odvolacom konaní: Tindale & Stanton Ltd España, S.L.
   
      Prejudiciálne otázky
   
   
               1.
            
            
               Možno článok 9 ods. 1 písm. b) nariadenia o ochrannej známke Spoločenstva (1), v zmysle ktorého môže majiteľ ochrannej známky Spoločenstva zabrániť tretím osobám, ktoré nemajú jeho súhlas, používať v obchodnom styku označenie v prípadoch uvedených v tomto ustanovení, ak existuje pravdepodobnosť zámeny, vykladať v tom zmysle, že dovoľuje vylúčiť pravdepodobnosť zámeny v prípade, ak skoršia ochranná známka Spoločenstva pokojne existovala už niekoľko rokov v dvoch členských štátoch Únie popri podobných národných ochranných známkach, lebo majiteľ skoršej ochrannej známky tieto podobné ochranné známky toleroval, takže neexistencia pravdepodobnosti zámeny v týchto dvoch štátoch sa vzhľadom na jednotné posudzovanie, ktoré vyžaduje ochranná známka Spoločenstva, prenesie na iné členské štáty alebo na celú Úniu?
            
         
               2.
            
            
               Možno v prípade uvedenom v predchádzajúcom bode na účely hodnotenia pravdepodobnosti zámeny vziať do úvahy zemepisné, demografické, hospodárske alebo iné okolnosti týkajúce sa štátov, v ktorých došlo k tejto koexistencii, a v dôsledku toho preniesť neexistenciu pravdepodobnosti zámeny v týchto štátoch na tretí štát alebo na celú Úniu?
            
         
               3.
            
            
               Pokiaľ ide o prípad uvedený v článku 9 ods. 1 písm. c) nariadenia o ochrannej známke Spoločenstva, má sa toto ustanovenie vykladať v tom zmysle, že v prípade, keď skoršia ochranná známka existovala v dvoch členských štátoch Únie už niekoľko rokov popri kolidujúcom označení bez námietok zo strany majiteľa skoršej ochrannej známky, možno uvedené tolerovanie používanie neskoršieho označenia týmto majiteľom v týchto dvoch štátoch, z dôvodu jednotného posudzovania, ktoré vyžaduje ochranná známka Spoločenstva, preniesť na zvyšok územia Únie s cieľom určenia, či má tretia osoba náležitý dôvod používať neskoršie označenie?
            
         
      (1)  Nariadenie Rady (ES) č. 207/2009 z 26. februára 2009 o ochrannej známke Spoločenstva (Ú. v. EÚ L 78, s. 1).